ועדת החוקה, חוק ומשפט, כנסת 24, פרוטוקול מספר 118, 2021-11-23 00:00

גלעד קריב: מכובדיי, בוקר טוב לכולם, אנחנו רוצים לפנות את שר המשפטים למשימה פעוטה אחרת שיש לו היום, ואנחנו מאחלים לו הצלחה.

גלעד קריב: בוקר טוב לכולם, אדוני השר, תודה על הצטרפותך, חבר הכנסת בגין, חבר הכנסת דוידסון, כבוד השופט מרזל, מנהל בתי המשפט.

גלעד קריב: נמצאים איתנו היועץ המשפטי של בתי המשפט, ברק לייזר, עורכת הדין המיודעת שלנו שירי לנג, ועורך הדין רמי שיינפלד.

גלעד קריב: מהרשות לניירות ערך נמצאים היועץ המשפטי אמיר וסרמן; ממשרד המשפטים לילך וגנר, ייעוץ וחקיקה – נמצאת בדרך; ועורכת הדין לירון בנית ששון.

גלעד קריב: נמצאות איתנו נציגות המשרד לביטחון הפנים, עורכת הדין עדי טל והילה צור, שהיא יועצת השר לביטחון פנים.

גלעד קריב: נמצא איתנו גם עורך הדין שרון פרידמן מהפרקליטות.

גלעד קריב: מכובדיי, אנחנו מכונסים כאן כדי לדון בהצעת חוק בתי המשפט (תיקון מס' 100) (סמכות בלעדית לדון בתיקי פשיעה כלכלית), התשפ"ב–2021.

גלעד קריב: הצעת החוק עברה בקריאה הראשונה, ואנחנו מכינים אותה לקריאה שנייה ושלישית במליאה.

גלעד קריב: המטרה שלנו היום היא להצביע על החוק בוועדה, ואני אזכיר שהצעת החוק הזאת משלימה מהלך ביוזמת שר המשפטים ומשרד המשפטים, משותפת עם הנהלת בתי המשפט, לחזק את פעילותן של המחלקות הכלכליות בבתי המשפט המחוזיים בתל אביב ובחיפה בשני מובנים: האחד, על ידי הרחבת הסמכות העניינית של אותן מחלקות בבתי המשפט, לדון בנושאים שנוגעים לענייני פשיעה כלכלית.

גלעד קריב: הרחבת הסמכויות השנייה נוגעת לסמכות המקומית, וזה העניין שאנחנו דנים בו היום.

גלעד קריב: קיימנו שני דיונים נרחבים בסוגיה הזאת.

גלעד קריב: שמענו את דברי השר ואת דברי מנהל בתי המשפט ביחס למהלך כולו.

גלעד קריב: במובן הזה, אני חושב שנגענו גם בהיבטים רבים שנוגעים לדיון שלנו היום, בהקשר של הסמכות המקומית.

גלעד קריב: עסקנו רבות בסוגיית ההשלכה האפשרית של המהלך הזה על הטיפול בהליכים משפטיים, שנוגעים לדיני ניירות ערך ודיני התאגידים.

גלעד קריב: שמענו את עמדת הנהלת בתי המשפט ואת עמדת השר, שהמענה ניתן על ידי הרחבה משמעותית של המחלקות במספר השופטים שימונו.

גלעד קריב: הבנו בדיון הקודם, שמתקיים גם סיג ושיח נוסף.

גלעד קריב: אם יש מה לחדש בו, נשמח לשמוע כדיווח.

גלעד קריב: כפי שאמרתי בדיון הקודם, בהינתן התמיכה של הנהלת בתי המשפט ושל הממשלה – היוזמה הממשלתית – והמהלכים שהממשלה והנהלת בתי המשפט נוקטות בהן, על מנת להפיג את החשש מפגיעה באיכות הדיון בהליכים שנוגעים לניירות ערך, כבר גיליתי את דעתי, שמן הראוי לגבות את המהלך הזה ולקדם אותו.

גלעד קריב: אני חושב שמה שאנחנו עוסקים בו היום, הוא פשוט השלמת העבודה שהתחלנו בפעם הקודמת.

גלעד קריב: אני מזכיר לחבריי ולחברותיי חברי הוועדה, שרשמנו לפנינו גם את ההתייחסות של השר לנושא של הסמכות המקומית.

גלעד קריב: שמענו את אמירתו החשובה, שהחוק מקנה לו סמכות לשקול ולהורות על הקמת מחלקות כלכליות נוספות בבתי משפט מחוזיים נוספים.

גלעד קריב: אנחנו נמצאים בראשיתו של מהלך, ולא נעלמת מעיניהם של השר, הממשלה וגם הוועדה, העובדה - - -

אוסאמה סעדי: מה הייתה ההצהרה של כבוד השר?

גלעד קריב: השר הזכיר, ובצדק, והתייחס לכך שאנחנו מדברים בראשיתו של מהלך.

גלעד קריב: עומדת לשר הסמכות להקים מחלקות כלכליות על פי החוק, גם בבתי משפט מחוזיים נוספים.

גלעד קריב: אנחנו ערים לאתגר הגאוגרפי עם אזור הדרום, שהוא מחצית ממדינת ישראל, ואנחנו ערים גם לעניינים בצפון הארץ.

גלעד קריב: יש פה ראשיתו של מהלך, אנחנו צריכים להתחיל במקום מסוים.

גלעד קריב: במהלך הזה יש הרחבה של שישה תקני שיפוט, ואני בטוח שאנחנו נטיב לעקוב אחרי המהלך.

גלעד קריב: אני מזכיר, קיים מנגנון של דיווח כדי שנוכל לעקוב.

גלעד קריב: זה לא מובנה בחוק, אבל יש לנו יכולת לבקש דיווחים.

גלעד קריב: נשמע בעתיד סקירות והתייחסויות מהרשות לניירות ערך – מה הייתה ההשפעה של המהלך הזה, ונמשיך לעקוב אחרי אופן היישום ביחד.

גלעד קריב: מבחינת סדר הדברים, אני כבר אומר שנציע, על דעת הממשלה, תוספת לנוסח שהופץ, של הוראת מעבר שתפטור מהצורך בהתקנת צו נוסף מכוח החקיקה הזאת.

גלעד קריב: היועץ המשפטי יסביר את זה, וזה סיכום בינינו לבין הממשלה, ואני מבין שהוא גם על דעת הנהלת בתי המשפט, כדי להפוך את המהלך לקוהרנטי.

גלעד קריב: בעוד זמן לא רב נגיע לקריאת ההצעה וההצבעה עליה, אבל קודם לכן, אם השר מבקש להתייחס בפתח הדברים, בבקשה.

גלעד קריב: לאחר מכן, נבקש מנציגת הפרקליטות להסביר לנו את הגישה שלהם, ואיך הם רואים את הנושא של הגדרת התיקים המורכבים – זה הפרמטר להעברת הנושאים לבתי המשפט הכלכליים.

גלעד קריב: זה חוב שיש לנו מהפעם הקודמת.

גלעד קריב: אחרי התייחסות הפרקליטות, יתייחסו חברי הכנסת, ואם יש עוד גורמים שמבקשים להתייחס לחקיקה עצמה.

גלעד קריב: היועץ המשפטי של הרשות לניירות ערך, אם ישנה התייחסות ספציפית שלך לחלק הזה של המהלך, כמובן, נשמח לשמוע גם אותך.

גלעד קריב: אדוני השר רוצה להתייחס עכשיו?

גלעד קריב: בהמשך הדרך.

גלעד קריב: אם חברי הכנסת רוצים להתייחס עכשיו, בבקשה, ואחרי זה נשמע את הפרקליטות.

גלעד קריב: חבר הכנסת אוסאמה סעדי, בבקשה.

אוסאמה סעדי: בוקר טוב, אדוני היושב-ראש, כבוד השר, כבר הבענו את עמדתנו, שאנחנו תומכים בהצעת החוק הזאת, בהקמת מחלקות כלכליות ובהרחבתן.

אוסאמה סעדי: הבנו שזה לא ישפיע על התיקים שמתנהלים בעניין הרשות לניירות ערך.

אוסאמה סעדי: אישרנו, תמכנו והצבענו בעד הצו לפני כשבועיים.

אוסאמה סעדי: לכן, צריך לקדם את העניין הזה.

אוסאמה סעדי: כבר דנו ודשנו, ואומנם הדיון היום בוועדה לא כל כך אטרקטיבי, כי יש היום משהו אחר שכולם מדברים עליו, אבל בכל זאת, אנחנו צריכים לקיים דיון.

גלעד קריב: אתה בוודאי מתייחס לדיון בנושא מערך הגיור הממלכתי.

אוסאמה סעדי: לא.

אוסאמה סעדי: אני מתייחס לתקציב של המועצות הדתיות בוועדת הכספים.

גלעד קריב: מבחינתי, אלה שתי סוגיות מאוד אטרקטיביות.

אוסאמה סעדי: רציתי להתייחס לעניין של הסמכות המקומית, כי אני חושב שצריך לכסות את האזור הגאוגרפי מירושלים עד באר שבע ועד אילת.

אוסאמה סעדי: זה יותר מדי שכולם יבואו לתל אביב, וצריך גם בצפון, בנצרת.

אוסאמה סעדי: כפי שאמרתם, זאת תחילת הדרך, ואנחנו נצביע בעד ונמשיך לעקוב.

אוסאמה סעדי: לגבי הוראת המעבר, לא הבנתי.

אוסאמה סעדי: כל התיקים שנכנסו להגדרה עכשיו, הם כתבי אישום שהוגשו לפני כניסתו של החוק הזה?

אוסאמה סעדי: לפני הצו?

גלעד קריב: לא.

גלעד קריב: אני אבקש מהיועץ המשפטי להסביר את נושא הוראת המעבר.

גור בליי: בהצעת החוק דובר כבר בישיבה הקודמת, אבל למען הפרוטוקול אני אחדד.

גור בליי: מדובר בכך שכללי הסמכות המקומית שהיו קבועים קודם, נשארו כשהיו, במובן הזה שעניינים כלכליים במחוז תל אביב, ילכו למחלקה הכלכלית בתל אביב; עניינים כלכליים ששייכים למחוז חיפה, ילכו למחלקה הכלכלית בחיפה; עניינים שנכנסו כעניין כלכלי בשל חוק הריכוזיות, ילכו בכל מקרה מכל מחוז בארץ, או למחלקה כלכלית בתל אביב, או למחלקה כלכלית בחיפה; עניינים כלכלים-מינהליים הולכים למחלקה כלכלית במחוזי בתל אביב.

גור בליי: לצד מה שמוצע לשנות, על פי בקשת הממשלה, הוא שהשר יוכל לקבוע בצו, שעניינים כלכליים שייקבעו באותו צו, בהסכמת נשיאת בית המשפט העליון ובאישור ועדת החוקה, יחולו עליהם כללי סמכות אחרים, במובן הזה שגם אם הם לא שייכים לתל אביב או לחיפה, אלא לירושלים, לבאר שבע או לנצרת, הם יגיעו לאותן מחלקות כלכליות בתל אביב או בחיפה, לפי הקרבה הגאוגרפית שלהם.

גור בליי: זאת אומרת, מה שנכנס בעניין כלכלי מנצרת ילך לחיפה, ומה שמחוזי מרכז, ירושלים או באר שבע, ילך לתל אביב.

אוסאמה סעדי: זה כתוב.

גור בליי: נכון, אני רק מסביר.

גלעד קריב: זאת הצעת החוק.

גלעד קריב: עכשיו לעניין הוראת המעבר.

אוסאמה סעדי: על מנת להבהיר, כל העניינים של נצרת וחיפה ילכו לחיפה, וכל השאר זה תל אביב.

גלעד קריב: נכון.

גור בליי: על פי הנוסח המוצע בהצעת החוק הממשלתית, בשביל להחיל את הסמכות המקומית החדשה, כתוב בחוק ששר המשפטים יקבע את זה בצו.

גור בליי: זאת אומרת, זה לא אוטומטית, אלא שר המשפטים יקבע בצו.

גור בליי: הצו שעבר לפני שבועיים, לא התייחס לעניין המקומי; הוא התייחס רק לסיווג של העניינים כעניינים כלכליים, ולא אמר שום דבר בעניין המקומי.

גור בליי: בעקבות זה, ובשביל שהדברים האלה לא יחייבו את השר להתקין צו נוסף, בשיח בינינו לבין הממשלה, דובר היום שתתווסף הוראת המעבר הזאת.

גור בליי: משמעות הוראת המעבר היא שכל הדברים שנכללו בצו מלפני שבועיים, יראו אותם ככאלה שחל עליהם - - -

גלעד קריב: אנחנו חוסכים לשר להתקין עוד צו, שצריך אישור של ועדת החוקה.

גור בליי: הוראת המעבר אומרת את מה שממילא גם הוסבר לוועדה, וזה שכל הנושאים שנכנסו בצו ההוראה – הנושאים של הלבנת הון ומס, שצורפו כעניינים כלכליים – יחולו עליהם כללי סמכות מקומית.

גור בליי: נצרת לחיפה, וכל השאר לתל אביב.

גלעד קריב: מכיוון שהצו הותקן לפני שהחוק הזה אושר, אי-אפשר לעשות החלה רטרואקטיבית.

גלעד קריב: לכן אנחנו מכניסים את זה לחוק גופא כהוראת מעבר.

גלעד קריב: אם אין עוד הערות פתיחה של חברי הכנסת, נציגי הממשלה מבקשים להתייחס?

קריאה: נראה לי שאפשר לתת לנציג הפרקליטות להתייחס למה שביקשתם לגבי מורכבות התיקים.

גלעד קריב: בסדר גמור, אבל לפני כן.

גלעד קריב: לגבי הצעת החוק, הנהלת בתי המשפט מבקשת להוסיף דבר מה?

גלעד קריב: לא.

גלעד קריב: אם כך, אנחנו נבקש את ההתייחסות של הפרקליטות שקיימת עוד מהדיון הקודם, לגבי מה מהות ההבחנה בתיק מורכב, ואז נשמע את נציג רשות ניירות ערך.

שרון פרידמן: בוקר טוב מכובדיי, אני ראש תחום אכיפה כלכלית בפרקליטות המדינה.

שרון פרידמן: התיקים שאנחנו מדברים עליהם גדושי מסמכים, רבי היקף.

שרון פרידמן: הרבה פעמים זאת מסכת עובדתית מאוד מורכבת, שבנויה למעשה מפאזל ולא ממסכת עובדתית אחת.

שרון פרידמן: נדרשת גם הבנה של התחום העסקי, כדי להבין את הטרנסקציות העסקיות שמקימות את העבירה.

שרון פרידמן: מה שונה בטרנסקציות האלה מפעולה עסקית רגילה?

שרון פרידמן: למה פעולה שנעשתה, לא סביר שנעשתה במהלך העסקים הרגיל, וכיוצא באלה.

שרון פרידמן: ראינו שבפרקליטות אין את המומחיות הזאת לחלקים גדולים מאוד, וזה לא עובד טוב.

שרון פרידמן: לכן הקמנו צוותים כלכליים בפרקליטות, וכיום לכל מחוז יש חוליה כלכלית, שזה תפקידה – לטפל בתיקים הללו, כי הבנו את המורכבות של התיקים.

שרון פרידמן: המשטרה, גם היא יש לה חוליות כאלה.

שרון פרידמן: לא כל פרקליט מטפל בתיקים האלה, ולא כל שוטר חוקר את העבירות האלה, בגלל המורכבות שלהן.

זאב בנימין בגין: אתה יכול להסביר את הביטוי "הקמנו בפרקליטות"?

שרון פרידמן: בהוראת מר משה לדור הוקמו בפרקליטות צוותים כלכליים.

שרון פרידמן: היינו, גייסו פרקליטים או מן החוץ או מבפנים, נתנו להם הכשרה כלכלית במובן של לדעת לקרוא דוחות כספיים, לדעת לעיין בהנהלת חשבונות, לדעת להצליב בין תדפיסים בנקאיים ובין תדפיסים כלכליים אחרים, למשל חשבונות בצ'יינג'.

שרון פרידמן: להסתכל בעיניים ביקורתיות על מסמכים בנקאיים, דבר שאין לפרקליט ממוצע.

שרון פרידמן: לכן, הכשרנו שלושה פרקליטים או שהבאנו מבחוץ רואי חשבון, שהתגייסו כפרקליטים.

שרון פרידמן: בכל מחוז בארץ יש חוליה מיועדת 24 שעות ביממה, שצבועה רק לעניין הזה.

שרון פרידמן: הקמנו – הכוונה שהכשרנו פרקליטים מבחוץ או מתוך הכשרה ארוכה מאוד, וייחדנו אותם לטיפול רק בתיקים מן הסוג הזה.

שרון פרידמן: אני מקווה שעניתי על שאלתך.

זאב בנימין בגין: כן, תודה.

שרון פרידמן: לא מדובר בהרבה תיקים לשנה, וזה גם משליך על הסמכות המקומית.

שרון פרידמן: זה לא שכולם פתאום יתנהלו בתל אביב.

שרון פרידמן: מדובר על בין 30 ל-50 תיקים בשנה, מתוך 10 אלפי תיקים.

שרון פרידמן: כלומר, מדובר באחוז די קטן.

שרון פרידמן: ואם מדברים על סמכות מקומית, גם היום הנאשם, אין לו סמכות מוקנית שכתב האישום ידון היכן שהוא גר.

שרון פרידמן: הסמכות המקומית פועלת גם היכן שנעברה עבירה, ובעבירות הלבנת הון, בדרך כלל כשיש העברות בנקאיות והעברות בין צ'יינג'ים ובין גופים פיננסיים, זה קורה בכל המדינה.

שרון פרידמן: לכן, גם היום הסמכות המקומית לא כל כך נפגעת כתוצאה מאיחוד העילה הזאת.

שרון פרידמן: לגופו של עניין, לגבי המורכבות.

שרון פרידמן: באכיפה כלכלית שמים דגש, בין היתר, על תפיסת רכוש בהיקף רב.

שרון פרידמן: ראיתי שהצעת החוק אומרת שאיחוד העילה יהיה רק מעל 5 מיליון שקל ומעלה.

שרון פרידמן: בדרך כלל, בתיקים מעל 5 מיליון שקל, נוצרת המורכבות הבאה: כשתופסים רכוש בהיקף גדול, יש הרבה מאוד טוענים לזכות, מלבד הנאשם, שטוענים שהרכוש שלהם.

שרון פרידמן: וגם אם הנאשם אשם, הם תמי לב.

שרון פרידמן: מדובר בחברות אשראי, בבנקים, בחברות ליסינג, בנושים, באשתו של נאשם שטוענת ל-50% והיא תמת לב.

שרון פרידמן: הרבה מאוד, היקף גדול מאוד.

שרון פרידמן: של טוענים.

שרון פרידמן: חלק גדול, בוודאי בתחילת ההליך מוקדש לטיעון שנוגע לנכסים, וזה טיעון שבית משפט רגיל פלילי, בוודאי לא מורגל בו.

שרון פרידמן: הוא מתנהל ליד התיק הפלילי, והנאשם, שהרכוש מעניין אותו מאוד, לפעמים אפילו יותר מהמאסר, מרכז הרבה מאוד משאבי הגנה.

שרון פרידמן: זאת אומרת, הרבה מאוד מהסניגורים באים רק לשלב הזה.

שרון פרידמן: לדוגמה, תפסנו תיק עם 40-30 מיליון שקל – יאכטות, חשבונות בחו"ל, סוסי מרוץ ורכבי יוקרה.

שרון פרידמן: הרבה מאוד מהדיונים בשלב הראשוני, עשרות שעות אם לא מרב המאמץ, מוקדש שם, בנקודה הזאת.

שרון פרידמן: לדיון מצטרפים גורמים רבים מאוד, שהם לא הנאשם.

שרון פרידמן: זה הופך את הדיון למורכב מאוד, כי המאטריה הפלילית מתערבבת עם המאטריה האזרחית.

שרון פרידמן: אנחנו דנים בעניינים של קיזוזים, המחאות זכות, משכונות.

שרון פרידמן: מאטריה שלא פרקליט ולא שופט פלילי מורגל בה.

שרון פרידמן: גם זה, בין היתר, יוצר את המורכבות בתיקים הללו.

שרון פרידמן: אני משוכנע ששופט מיומן ופרקליט מיומן וחוקר מיומן, זה יהיה לחם חוקם.

שרון פרידמן: הליכים שגוזלים היום משאבי זמן רבים מאוד, יתקצרו באחוזים משמעותיים.

גלעד קריב: תודה על הדברים החשובים.

גלעד קריב: מתוך דבריך, אני לוקח נתון שאני מוצא כמאוד רלוונטי למהלך הזה, גם לחששות שהובעו על ידי הרשות לניירות ערך.

גלעד קריב: להערכתך היום, בהתבסס על מה שאתה מכיר מתוך כ-10 אלפי תיקים שאפשר לסווג כתיקים שנוגעים לפשיעה כלכלית, אנחנו מדברים על עשרות בודדות, שאתם רואים כתיקים מורכבים.

גלעד קריב: נתון חשוב.

גור בליי: האם הקביעה לגבי המורכבות תיעשה על בסיס איזושהי הנחיה קבועה, או שזה ייעשה לכל תיק בנפרד?

שרון פרידמן: בהוראת המשנה לאכיפה כלכלית כבר התחלתי לעבוד על נוהל, כדי להבנות את שיקול דעת פרקליט המחוז.

שרון פרידמן: בסופו של דבר, אני רוצה ליצור אחידות, כמובן, ולכן נוציא נוהל.

שרון פרידמן: אפשר להגיד שהוא כמעט מושלם.

גור בליי: אמרתי שממילא, רוב התיקים מגיעים היום בדרך של כללי הסמכות המקומית הרגילים לתל אביב ולחיפה.

גור בליי: יש לך איזושהי הערכה כמה תיקים יועברו כתוצאה מההוראה הזאת?

שרון פרידמן: כן.

שרון פרידמן: לדעתי, מתוך 40-30 תיקים, לדעתי יועברו 10%.

שרון פרידמן: אנחנו מדברים על מקרים בודדים מאוד, וגם כך אין לנאשם זכות קנויה שכתב האישום יוגש ליד ביתו.

גלעד קריב: ברור.

גלעד קריב: אני מזכיר, שכל הדיון שאנחנו מקיימים כרגע עם נציג הפרקליטות, נוגע לצו שכבר אישרנו, שם יש את הסוגיה של הגדרת התיקים הכלכליים כתיקים מורכבים.

גלעד קריב: נציגי משרד לביטחון פנים, מישהו רוצה לומר משהו?

קרן אור חזן: אני יועצת משפטית של מדור אכיפה כלכלית במשטרה.

קרן אור חזן: גם מבחינת המשטרה, יש כוח אדם מקצועי ומוכשר, בייחוד לעניין שתומך במערך של יחידות ארציות.

קרן אור חזן: הוא מורכב מכוח מטה וגם מכוחות ייעודיים בשטח, במפלגים כלכליים שהוקמו במיוחד למטרה של אכיפה כלכלית.

גלעד קריב: תודה רבה.

גלעד קריב: חבר הכנסת קיש ביקש להתייחס, בבקשה.

יואב קיש: אני לא חושב שיש משהו מהותי נגד החוק.

יואב קיש: אנחנו באירוע של הסכמות, ואני פונה עניינית לגבי נוהל העבודה של הוועדה.

יואב קיש: הבנתי שאתה מבקש להצביע היום, ואני מבקש שתיתן זמן להגיש הסתייגויות.

גלעד קריב: יתקן אותי היועץ המשפטי, דרך המלך התקנונית היא שניתן להגיש הסתייגויות עד למועד ההצבעה, ולא צריך לתת בעבור כל הצעת חוק זמן להגשת הסתייגויות.

גלעד קריב: זאת אם אני מבין נכון, ויתקן אותי היועץ המשפטי.

יואב קיש: רק היום נודע לי שמועד ההצבעה הוא היום.

יואב קיש: זה בעצם מה שקרה.

יואב קיש: לא הודעת לפני שבוע.

גלעד קריב: ינחה אותנו היועץ המשפטי.

גלעד קריב: אני אומר את הבנתי, והוא יוכל להנחות.

יואב קיש: רק עכשיו, כשאמרת, נודע לי שזה היום ולכן אני פונה בבקשה לדחות את זה, לפחות עד מחר ב-11.

גלעד קריב: נשמע את עמדת היועץ המשפטי.

גור בליי: אין חובה לאפשר את זה.

גור בליי: זה לשיקול דעתו של היושב-ראש.

גור בליי: בעיקרון, התקנון קובע בסעיף 86א, שאפשר להגיש הסתייגות כל עוד הוועדה לא אישרה את הצעת החוק לקריאה שנייה ולקריאה שלישית.

יואב קיש: אז אני יכול להגיש עכשיו, ברגע זה, להגיד לך שאני רוצה.

גור בליי: אתה יכול להגיש הסתייגויות בעל פה.

יואב קיש: אני אעשה את זה כך.

גלעד קריב: נמצה את הדיון בסוגיה הזאת.

שרן השכל: אני רק אעיר, שפעם אחר פעם האופוזיציה מונעת מאיתנו את הכלים שאנחנו מנסים להשתמש בהם, כדי למנוע פשיעה בחברה הערבית, ולהתמודד עם המגפה הנוראית הזאת.

שרן השכל: כמעט בכל יום אנחנו רואים רצח אחר, בכל יום אנחנו רואים מקרה אלימות אחר וירי.

יואב קיש: זה לא הנושא הכלכלי עכשיו?

שרן השכל: אלה חלק מהכלים שאנחנו נותנים למשרד המשפטים ולבתי המשפט, כדי להתמודד עם המגפה הנוראית הזאת.

שרן השכל: ופעם אחר פעם אתם תוקעים את זה.

שרן השכל: הם שמו לנו הסתייגויות של 16 שעות במליאה, בשביל לדון בנשק בלתי חוקי, בעונשי מינימום.

שרן השכל: בלתי נתפס.

יואב קיש: אני מבין שקשה לחברת הכנסת.

גלעד קריב: הערת ביניים זה מצוין, פינג-פונג של הערות ביניים – לא בוועדה הזאת.

גלעד קריב: שמעתי את התייחסותך, ותכף נראה מה אנחנו עושים עם זה.

יואב קיש: זה חשוב לי.

יואב קיש: אם אתה אומר את זה עכשיו, אני צריך ללכת להכין את ההסתייגויות.

גלעד קריב: בסדר גמור, תכף נבהיר את הדברים.

גלעד קריב: אני רוצה לומר שההצבעה לא תידחה מהיום.

גלעד קריב: היא תתקיים היום בכל מקרה.

גלעד קריב: התהליך של החקיקה לא נעשה כתהליך זריז ומהיר.

גלעד קריב: זה הדיון השלישי שאנחנו מקיימים בסוגיה.

גלעד קריב: בדיון הקודם נאמר גם נאמר, שאנחנו הולכים לקיים עוד דיון אחד, שבו נצביע על נושא הסמכות המקומית.

גלעד קריב: אנחנו נקפיד יותר לציין בסדר היום על כל ישיבה, שייתכנו בה הצבעות.

גלעד קריב: בהיוועצות שלי עם מנהל הוועדה נראה אם נקצוב זמן להגיש הסתייגויות.

גלעד קריב: ההצבעה תתקיים היום.

גלעד קריב: אם המלצתי תתקבל, אלא אם יש לכם באמת הסתייגויות מהותיות, דומני שהסוגיה שאנחנו עוסקים בה, מצדיקה את זה שהחוק הזה לא יהיו בו הסתייגויות לשם הסתייגויות.

גלעד קריב: אם יש עניינים מהותיים, בואו, תציגו אותם.

גלעד קריב: יהיו מספיק חוקים בוועדה, שאפשר יהיה להגיש בהם הסתייגויות.

יואב קיש: אני לא מתכוון לעשות מהלך אנטי.

יואב קיש: מצד שני, יכול להיות שאולי אני אשם בטעות הזאת, לא ידעתי שהדד-ליין הוא היום.

יואב קיש: רק הבוקר, כשאמרת שאתה רוצה להצביע, הבנתי שאני חייב להתקדם עם העניין הזה.

יואב קיש: אם אתה אומר לי שאתה לא מאפשר לי את זה, ואתה הולך להצביע היום, אני מבקש שלפחות תעשה הפסקה, כדי שאני אוכל להיערך.

יואב קיש: אני לא מחפש לעשות אירוע אופוזיציוני כמו שדורסים אותנו פה בוועדות.

יואב קיש: זאת הסיבה, חברת הכנסת שרן השכל, לכך שאת אולי מרגישה קצת מתוסכלת, אבל יש לזה סיבה טובה.

יואב קיש: תקווה חדשה עם שני נציגים בוועדה הזאת, והליכוד גם עם שני נציגים.

יואב קיש: זאת רק דוגמה קטנה.

שרן השכל: אני אכן מאוד מתוסכלת מהעניין הזה.

יואב קיש: אז אולי תפסיקו לדרוס אותנו, כולל בוועדה הספציפית הזאת.

שרן השכל: יש פה פער חקיקתי אדיר, שלא נלחם בפשיעה.

גלעד קריב: חברת הכנסת השכל, סליחה.

שרן השכל: ואנחנו מנסים לתקן אותו.

יואב קיש: יש לכם בוועדה שני נציגים, ולליכוד שני נציגים.

יואב קיש: להזכיר לך, אתם 6 מנדטים ואנחנו 29.

יואב קיש: חשבון קטנה.

יואב קיש: אל תדברי איתי על תסכול.

גלעד קריב: חבר הכנסת קיש, תודה רבה.

יואב קיש: - - - אני מנהל איתך.

גלעד קריב: חבר הכנסת קיש, אתה לא מנהל איתי.

יואב קיש: נתת לי זכות דיבור, והיא זאת שהפריעה.

יואב קיש: עם כל הכבוד, אני מבקש שתשמור על זכותי לדבר, ולא על זכותה.

גלעד קריב: חבר הכנסת קיש, סיים, בבקשה.

יואב קיש: אני לא רוצה להיכנס לקרב אופוזיציוני.

יואב קיש: אני יכול לבקש נושא חדש על התוספת שהכנסתם.

יואב קיש: אם אתם רוצים ללכת ככה, אני יכול גם ללכת ככה.

גדעון סער: למה נושא חדש?

גדעון סער: זה נושא ישן שקשור לצו.

יואב קיש: אתה עשית שינוי לנוסח, ואני יכול לבקש נושא חדש.

יואב קיש: אני אומר לך שאני רוצה להיות ענייני, ובמקום זה אני מבקש שיהיה לי זמן להכין הסתייגויות.

גלעד קריב: חבר הכנסת קיש, בסדר גמור.

גלעד קריב: אדוני השר, בבקשה, התייחסות שלך.

גדעון סער: אני רוצה מאוד להסביר את העניין לחבר הכנסת קיש, מתוך שאני חושב שאני יודע מה השקפתו בסוגיה שאנחנו עוסקים בה.

גדעון סער: כל המהלך הזה הוא חלק ממהלך רחב, שאני אפרט, ונותן סמכות לבתי המשפט הכלכליים המחוזיים לעסוק בפשיעה כלכלית, הלבנת הון, עבירות מס כבדות, וזה רכיב חיוני היום בטיפול בפשיעה הגואה במגזר הערבי.

גדעון סער: אישרנו כבר צו שמסמיך בעבירות האלה, אחרי מספר דיונים.

גדעון סער: אישרנו תקציב שכולל תקני שיפוט לבתי המשפט הללו בתל אביב ובחיפה.

גדעון סער: אנחנו צריכים לבחור שופטים לבתי המשפט האלה בישיבה שקבועה לחודש ינואר בוועדה לבחירת שופטים, וכמובן 45 יום קודם יש פרסום וכדומה.

גדעון סער: אלה גם הליכים.

גדעון סער: לכן, קודם כול, אני מבקש לסיים את העניין הזה, שהוא טכני – קביעת סמכות מקומית.

גדעון סער: זה חשוב למען המטרה הזאת.

גדעון סער: בכל הנושא הזה לא נכנסתי אף פעם לנימה פולמוסית, כי אני לא חושב שזה ממין העניין.

גדעון סער: אני חושב שזה רכיב קריטי.

גדעון סער: לתקווה חדשה יש שני נציגים מסיבה פשוטה מאוד, כי יש לנו נציג אחד, פחות או יותר, בכל ועדה, ובהרבה מאוד ועדות, כמו ועדת העבודה והרווחה ובוועדות אחרות, ויתרנו.

גדעון סער: ראינו לעצמנו את הנושא המשפטי כנושא מרכזי, וככה זה חולק.

גדעון סער: אני לא צריך להגיד, אבל בכל זאת אני אומר, אין לנו כסיעה מעבר לגודלנו הפרופורציונלי בבית הזה שום ייצוגיות יתר.

גלעד קריב: << יור >> מכובדיי, אם עוד חברים וחברות מבקשים להתייחס להצעת החוק גופא, בבקשה.

גלעד קריב: אנחנו נשמע גם את עמדת רשות ניירות ערך, שמבקשת להתייחס.

גלעד קריב: ההצבעה על הצעת החוק הזאת תהיה היום.

גלעד קריב: לאור בקשתו של חבר הכנסת קיש, בהתאם למורכבותה של הצעת החוק, נצא להפסקה בדיון הזה, אחרי שנשמע התייחסויות נוספות ואת הרשות לניירות ערך.

גלעד קריב: אחרי ההקראה נצא להפסקה של שעה, עד השעה 13:00.

גלעד קריב: אם חבר הכנסת קיש ואחרים ירצו להגיש הסתייגויות בשעה הזאת, יגישו הסתייגויות, ונתכנס בשעה 13:00 להצבעות.

גלעד קריב: צריך להסביר מבחינה תקנונית, וגם כאן היועץ המשפטי יכול לתקן אותי.

גלעד קריב: ברמה העקרונית, על פי התקנון, לאורך כל ההצבעה חברי כנסת יכולים להעלות הסתייגויות, וההסתייגויות האלה לא חייבות להיות מוגשות בכתב.

גלעד קריב: חבר הכנסת יכול להעלות הסתייגות אחרי הסתייגות בעל פה.

גלעד קריב: לכן, קציבת הזמן להסתייגויות דווקא מאפשרת לנו לקיים דיון יותר ענייני וממוקד.

גלעד קריב: אם מקובל על חבר הכנסת קיש, בהינתן שזאת באמת הצעה לא מורכבת, והיא מתכתבת עם דברים שהוועדה אישרה, לצורך הצבעה אנחנו נתכנס שוב ב-13:00.

גלעד קריב: לכן, אני גם דוחה את הרוויזיה שנקבעה על הצעת חוק הקורונה שאישרנו אתמול, לשעה 13:00.

גלעד קריב: כשנשוב ונתכנס, נצביע קודם כול על הרוויזיה – על הצעת החוק המפוצלת.

גלעד קריב: הרי פיצלנו, וגם הכנו את הצעת החוק של הארכת התוקף של הקורונה.

גלעד קריב: תהיה רוויזיה על זה, ומייד ניגש להצבעות על ההסתייגויות, ככל שתגענה, ועל הצעת החוק.

גלעד קריב: כפי שאמרתי, ההצעה הזאת עולה היום להצבעה, ואם אני אצטרך לדחות את הדיון בשעה 14:00 בנושא חוק העגונות, אני אדחה אותו.

גלעד קריב: היום נסיים את המהלך של בתי המשפט הכלכליים.

גלעד קריב: בבקשה, חבר הכנסת קיש.

גלעד קריב: אחרי זה, אם יש התייחסויות נוספות של חברי הכנסת, ואז נציג הרשות לניירות ערך.

יואב קיש: בהתאם לדבריו של שר המשפטים, והחשיבות שהוא רואה בקידום לוחות הזמנים, אני מקבל את ההצעה שלך.

יואב קיש: אנחנו לא באים לשים אלפי הסתייגויות.

יואב קיש: אלה יהיו הסתייגויות מהותיות ספציפיות, ונביא אותן עד השעה 13:00.

יואב קיש: אני אנסה לראות אם אפשר ללבן אותן כמה שיותר מהר.

גלעד קריב: תודה, אדוני.

גלעד קריב: האם יש עוד התייחסויות של חברי וחברות הכנסת?

גלעד קריב: אין.

גלעד קריב: נציג הרשות לניירות ערך, בבקשה.

אמיר וסרמן: תודה.

אמיר וסרמן: הצגנו בהרחבה את החשש שלנו מהמהלך בזווית הספציפית של פגיעה אפשרית בשוק ההון, ואיך אפשר לתקן את זה במסגרת הצעת החוק.

אמיר וסרמן: אני מקווה שיימשך השיח בעניין הזה, ואולי ניתן יהיה לעשות תיקון שישמור עדיין על הייחודיות של טיפול בתיקי שוק ההון, שיש להם מאפיינים שונים ממה שמוצע לעשות.

גלעד קריב: אני שמח שמתקיימת התדיינות.

גלעד קריב: בהקשר הזה, אני חייב לומר שהתשובות שקיבלנו מהנהלת בתי המשפט ומשרד המשפטים, של הגדלה משמעותית ב-200% של תקני השיפוט במחלקה – משלושה שופטים, מוסיפים עוד שישה תקנים – והאמירה של שר המשפטים, שבכוונתו לסיים את הליך המינויים הזה בהקדם, אני חושב שיש אמירה מאוד משמעותית על המחויבות של הממשלה ושל הרשות השופטת לשמירה על רמת הטיפול, גם בתיקים שנדונים שם היום, וגם בתיקים החדשים.

גלעד קריב: דלת הוועדה פתוחה, וככל שהרשות, שהיא רשות עצמאית, תהיה לה תחושה שהדבר מן הראוי לעקוב אחריו וכולי, היא מוזמנת לשוב לכאן.

גלעד קריב: כפי שאמרתי, גם אנחנו נעקוב אחרי הדברים.

גלעד קריב: אם כן, אנחנו ניגשים להקראת סעיפי החוק, לרבות הוראת המעבר.

גלעד קריב: נצא לשעה של הפסקה, ובשעה 13:00 נתחיל את ההצבעות על ההסתייגויות, ככל שתהיינה, ועל הצעת החוק עצמה.

גלעד קריב: אני כבר אומר לנציגי כל המשרדים, שמי שרוצה להישאר – יישאר, אבל אין צורך בנוכחות כולם לצורך ההצבעה.

גלעד קריב: בבקשה, גור.

גור בליי: הצעת חוק בתי המשפט (תיקון מס' 100), התשפ"ב-2021, תיקון סעיף 42ה.

קטן יבוא: עניין כלכלי שבסמכות בית משפט מחוזי, ידון לפני שופטי בית המשפט המחוזי, שלו נתונה הסמכות המקומית לדון בו.

קטן יבוא: היה העניין הכלכלי בסמכות בית המשפט המחוזי בתל אביב-יפו, או בסמכות בית המשפט המחוזי בחיפה, ידון לפני שופטי המחלקה הכלכלית באחד מבתי המשפט האמורים, לפי העניין.

קטן יבוא: ואולם –

קטן יבוא: עד עכשיו, זה מה שהיה בדין הקיים, ופה באה התוספת.

קטן יבוא: עם הסמכות לדון בו נתונה לבית המשפט המחוזי בתל אביב-יפו, בית המשפט המחוזי מרכז לוד, בית המשפט המחוזי בירושלים או בית המשפט המחוזי בבאר שבע, לפני שופטי המחלקה הכלכלית בבית המשפט המחוזי בתל אביב-יפו.

אחרי סעיף  יבוא: שר המשפטים רשאי לקבוע בצו, בהסכמת נשיא בית המשפט העליון ובאישור ועדת החוקה, חוק ומשפט של הכנסת, עניינים כלכליים שידונו בהתאם להוראות סעיף (א)(2).

אחרי סעיף  יבוא: זה אומר, שמהיום והלאה שר המשפטים יכול להוסיף על עניינים כלכליים, בין אם הם קבועים בחוק, כמו תביעות נגזרות או כל עניין אחר.

אחרי סעיף  יבוא: הוא יכול להוציא צו, ולהגיד: אני רוצה שהם ידונו לפי הכללים החדשים של סמכות מקומית.

אחרי סעיף  יבוא: לצד זאת, נוספת הוראת מעבר שחולקה לכם.

אחרי סעיף  יבוא: נעבוד עם הנסחות, כי ניסחתי את זה מהר.

גדעון סער: זה בסוף ההצעה.

גור בליי: זה יתווסף כסעיף 2, כהוראה מרחפת, שלא נכנסת לתוך חוק בתי המשפט, וכמובן בכפוף לנסחות: עניין שנקבע כעניין כלכלי בצו, לפי סעיף 42ב(ב) עד למועד תחילתו של חוק זה, ידון לפי הוראות סעיף 42ה(א)(2) לחוק בתי המשפט [נוסח משולב], התשמ"ד-1984, כנוסחו בחוק זה.

גור בליי: אני אסביר.

גור בליי: זה אומר, שאני מבין שהיה רק צו אחד מכוח 42ב(ב), זה שהוועדה אישרה לפני שבועיים.

אוסאמה סעדי: לכן ביקשתי להגיד: זה צו שאושר ביום כך וכך.

גור בליי: העניין הוא שהצו נכנס לתוקף לא במועד שהוועדה מאשרת, אלא במועד שהוא מפורסם ברשומות.

גור בליי: למטב הבנתי הוא עדיין לא פורסם.

גור בליי: האם אתם רוצים להגיד: עד למועד תחילתו של חוק זה, או להפנות לתאריך?

גור בליי: זה לשיקולכם.

גור בליי: לדעתי, אם יש רק צו אחד, עדיף לכתוב: במועד תחילתו של חוק זה.

גלעד קריב: השר לא מתכוון עד מועד תחילת החוק להתקין עוד צו בהקשר הזה.

גלעד קריב: בואו נשאיר את זה פשוט.

לילך וגנר: אולי נוסיף מה יום התחילה של החוק הזה.

גדעון סער: יום התחילה הוא יום הפרסום, לא?

גור בליי: ביום פרסומו.

אוסאמה סעדי: אמרנו שהצו ייכנס לתוקף - - -

גדעון סער: החוק נכנס לתוקף מיידי ברגע שהוא מפורסם ברשומות.

גדעון סער: הצו ייכנס לתוקף ב-1 במרס.

לילך וגנר: זה בעייתי שהוא ייכנס לתוקף עם פרסומו, כי עדיין אין את המנגנון.

אוסאמה סעדי: אין תקנים.

גלעד קריב: חברים, זה לא קשור.

גדעון סער: אז לא יגישו תיקים על פי הצו לאותם בתי משפט.

גלעד קריב: מכובדיי, בואו נשאיר את זה לייעוץ המשפטי ולנסחות.

גלעד קריב: אין פה דיון מהותי.

גור בליי: אני חושב שאין פה עניין.

גור בליי: מה שכתוב פה בשפה משפטית אומר, שכל מה שיש בצו ההוא, חלים עליו כללי הסמכות המקומית החדשים.

גלעד קריב: זאת הצמדת הסמכות המקומית לצו.

גור בליי: זה חוסך את הצורך להוציא צו נוסף, ואומר: כל הדברים שבצו ההוא או בכל צו אחר – אבל לא היה צו אחר מאותו סוג לפי 42ב(ב), תחול עליו הסמכות המקומית החדשה.

אוסאמה סעדי: הצו ייכנס לתוקף ב-1 במרס?

גור בליי: כן.

גור בליי: אם יהיה צורך, נחדד את המשמעות עם מה שהסברנו עכשיו.

גלעד קריב: בסדר גמור.

גלעד קריב: מכובדיי, סיימנו את ההקראה.

גלעד קריב: עד השעה 13:00 ניתן להגיש הסתייגויות.

גלעד קריב: נתכנס שוב בשעה 13:00.

גלעד קריב: תודה, אדוני השר, תודה, השופט מרזל ולכל יתר הנוכחים.

גלעד קריב: בהצלחה לשר במשימתו החשובה היום.

גדעון סער: תודה, תודה.

גדעון סער: אני מודה ליושב-ראש הוועדה.

גלעד קריב: חברים, אנחנו מתחילים.

גלעד קריב: מכובדיי, כפי שציינתי, אנחנו ניגשים להצבעה על בקשת הרוויזיה על אישור הצעת חוק סמכויות מיוחדות להתמודדות עם נגיף הקורונה (תיקון מס' 10).

גלעד קריב: אתמול אישרנו את הצעת החוק לקריאה שנייה ושלישית.

גור בליי: בכפוף לאישור הפיצול במליאה, שיגיע היום.

יואב קיש: לא הבנתי.

יואב קיש: כבר גמרת עם שנייה ושלישית?

גלעד קריב: כן.

גלעד קריב: זה מתאים לאישור הפיצול, ואז זה יונח.

גלעד קריב: זה הנוהל כאן בוועדה.

יואב קיש: אני רוצה להבין.

יואב קיש: צריך לפצל, ואחרי שזה חוזר מקריאה ראשונה, מקיימים דיון לשנייה ושלישית.

גלעד קריב: לא.

גלעד קריב: אי-אפשר להניח לפני הפיצול, אבל את הדיון הוועדה יכולה לקיים.

גלעד קריב: קיימנו את הדיון.

יואב קיש: מתי אני אמור להגיש הסתייגויות לשנייה ושלישית?

גלעד קריב: הסתיים הדיון.

יואב קיש: אבל זה עוד לא עבר פיצול.

יואב קיש: איך אני יכול לדעת שכבר הסתיים הדיון?

גלעד קריב: זה הנוהל כאן בוועדה.

יואב קיש: גור, זה לא יכול להיות.

יואב קיש: אני לא מבין את זה.

יואב קיש: אתה מפצל, וזה לגיטימי.

יואב קיש: דרך אגב, האופוזיציה לא מתנגדת לכל האירוע, ואני רק מדבר על המהות של התהליך.

יואב קיש: התהליך נראה לי הזוי, ואני מבקש שתבדוק אותו.

יואב קיש: אתה מפצל, עוד לא הבאת את הפיצול להצבעה ולאישור המליאה, קיימת דיון שתקרא לו הכנה, מקדים, אם זה יעבור את הפיצול, כדי שאם זה יעבור את הפיצול, אתה רוצה שנייה ושלישית, ואתה אומר שברגע שזה פוצל – וזה עוד לא פוצל – ואני לא יכול להגיש הסתייגויות.

יואב קיש: נראה לך הגיוני?

גלעד קריב: אדוני, היועץ המשפטי, בבקשה.

גור בליי: זה נעשה בעבר גם בוועדה הזאת וגם בוועדות אחרות.

גור בליי: בדיון שהתקיים אתמול, ועשה בחלק המפוצל, בוודאי אפשר היה להגיש עליו הסתייגויות, אבל לא הוגשו עליו הסתייגויות.

גור בליי: לא הייתה מניעה להגיש הסתייגויות.

אורי מקלב: נהוג להגיד שאפשר להגיש הסתייגויות.

גלעד קריב: אמרנו את זה אתמול בדיון.

יואב קיש: זה עוד לא עבר במליאה.

גלעד קריב: היו חברי אופוזיציה בהצבעה.

גור בליי: יש הרבה מאוד סיטואציות, שבהן הוועדה מאשרת דברים בלי שמוגשות הסתייגויות.

גור בליי: בדיוק כמו שהיה היום.

גור בליי: אם חבר הכנסת קיש בחוק בית המשפט הכלכלי לא היה מבקש להגיש הסתייגויות, הוועדה סוברנית לאשר.

יואב קיש: אתה לא יכול להשוות את החוק שנדון היום, עבר קריאה ראשונה, מגיע לקריאה שנייה ושלישית, והוועדה מסיימת את ההליך.

יואב קיש: למעשה, בגלל שהפיצול עוד לא הוצבע, אין לך את זה כאירוע שהסתיים.

יואב קיש: תיאורטית, כמו שאתה אומר, אם הפיצול לא עובר, כל האירוע לא רלוונטי.

יואב קיש: לכן, אני טוען שלפחות עד אישור הפיצול במליאה יש לי אפשרות להגיש הסתייגויות.

גלעד קריב: שאלנו, וזה נוהג שקיים.

גור בליי: זה לא רק נוהג שקיים.

גור בליי: זה נעשה בוועדות.

יואב קיש: גור, אם אתם לא תשנו את עמדתכם, אני הולך לפנות עם זה ליועצת המשפטית.

גור בליי: זה גם על דעת היועצת המשפטית לכנסת.

יואב קיש: אני אבדוק איתה.

גלעד קריב: חבר הכנסת קיש, יש לך את כל הזכות לבדוק את האירוע.

גלעד קריב: הסברנו אתמול את המהלך.

גלעד קריב: אתה רוצה לפנות ליועצת המשפטית?

גלעד קריב: תפנה.

גלעד קריב: אני פועל בהתאם להנחיית הייעוץ המשפטי, וזאת עמדת הייעוץ המשפטי.

יואב קיש: אני אפנה אליה.

אורי מקלב: הייתי כאן בדיון, ולא חשבתי שאי אפשר יהיה להגיש הסתייגויות.

אורי מקלב: גם לא ידעתי מה העמדה שלנו, והאם להגיש.

גלעד קריב: חבר הכנסת מקלב, זה בסדר.

גלעד קריב: הדיון אתמול היה מאוד מאוד ברור, ואפשר לבדוק בפרוטוקול.

גלעד קריב: הסברנו בדיוק את הפרוצדורה, הסברנו בדיוק שהקריאה השנייה והשלישית כפופה לאישור הפיצול.

גלעד קריב: עמדנו על זה שאנחנו יכולים, על פי עמדת הייעוץ המשפטי, לבצע את ההצבעות בוועדה.

גלעד קריב: מה שאנחנו לא יכולים זה להניח את הדבר על שולחן הכנסת.

גלעד קריב: לא נשמע אתמול כל ערעור על הפרוצדורה הזאת.

יואב קיש: אני לא מקבל את המילים "לא נשמע".

גלעד קריב: חבר הכנסת קיש, אני אסיים.

גלעד קריב: אתה רוצה לבדוק את העניין משפטית?

גלעד קריב: תיגש לבדוק את העניין המשפטי.

יואב קיש: יש פה יועץ משפטי, ואני מופתע שהוא נותן לזה יד.

גלעד קריב: אבל זאת הייתה ההנחיה שלו אתמול.

גור בליי: ועדות הכנסת עושות את זה.

גור בליי: הדבר הזה גם מדובר עם היועצת המשפטית לכנסת.

יואב קיש: אני לא מכיר מצב שבו מונעים מאנשים להגיש הסתייגויות על פיצול לקריאה שנייה ושלישית, כשהוא עוד לא עבר במליאה ועוד לא הונח במליאה.

יואב קיש: זה לא יכול להיות.

גלעד קריב: אדוני, הבנתי.

גלעד קריב: בסדר גמור.

גלעד קריב: זאת עמדתך.

יואב קיש: זה לא חוק רגיל.

יואב קיש: זה פיצול שעוד לא עבר במליאה.

גור בליי: אני רוצה לחדד.

גור בליי: יש פה שני דברים נפרדים, וכמובן, אתה מוזמן לבדוק את זה.

גור בליי: הדבר הזה גם מתואם עם היועצת המשפטית לכנסת.

גור בליי: עקרונית, בכל חוק שהוא אתה יכול להגיש הסתייגויות עד שהחוק מאושר לשנייה ושלישית.

גור בליי: במקרה הזה, החוק הזה אושר אתמול לשנייה ושלישית בוועדה.

יואב קיש: בכפוף.

יואב קיש: והכפוף עוד לא קרה.

גור בליי: יש פה שני דברים נפרדים.

גור בליי: חבר הכנסת קיש, הסתייגויות להצעת חוק אתה יכול להגיש עד שהחוק מאושר.

גור בליי: במקרה הזה החוק אושר, וגם הרוויזיה שהוגשה על ידי חבר הכנסת מקלב, הייתה על אישור החוק.

יואב קיש: סליחה, החוק עוד לא אושר.

יואב קיש: החוק לא פוצל במליאה.

גלעד קריב: הדיון הזה לא יתקיים כאן עכשיו.

יואב קיש: נכון, אני מסכים איתך.

יואב קיש: לא עשיתי את זה - - -

גור בליי: עשינו, עשינו.

גור בליי: יואב, עשינו את זה המון פעמים.

גלעד קריב: אדוני המנהל, הדיון הזה הסתיים עכשיו ומסיבה מאוד פשוטה.

גלעד קריב: הוועדה הזאת פועלת בהתאם להנחיות הייעוץ המשפטי שלה.

גלעד קריב: אנחנו פעלנו כך.

גלעד קריב: אנחנו מצביעים עכשיו על הרוויזיה.

גלעד קריב: דרכו של חבר הכנסת קיש כדרכם של כל חברי הכנסת, פתוחה לגשת ליועצת המשפטית של הכנסת, ונפעל על פי הנחייתה.

גלעד קריב: נכון לרגע זה, ובהינתן זה שאנחנו פועלים בהתאם להנחיית הייעוץ המשפטי, אני מעלה את הרוויזיה להצבעה.

אורי מקלב: יש מנהלת סיעה מאוד ותיקה פה בכנסת, והיא אומרת שבחלק הזה לא פעם עשינו.

אורי מקלב: אישרנו במליאה את הפיצול, ומייד הוועדה ביטלה.

אורי מקלב: אתה צודק בדבר אחד, שהנושא של הסתייגויות לא בא לידי ביטוי בחלק הזה.

גלעד קריב: מה זה "לא בא לידי ביטוי"?

גלעד קריב: חבר הכנסת מקלב, אתמול עשינו תהליך מאוד מאוד מסודר.

גלעד קריב: הרוויזיה היא על האישור של החלק שפוצל.

גלעד קריב: מכובדיי, מי בעד קבלת הרוויזיה?

גלעד קריב: אתה רוצה לנמק את הרוויזיה?

גלעד קריב: בבקשה.

אורי מקלב: כפי שאתה ודאי יודע, וגם אחרים שהיו כאן בוועדה, אני הצטרפתי לרוויזיה שלך.

אורי מקלב: וכל זאת למה?

אורי מקלב: מלכתחילה לא חשבתי להגיש רוויזיה, בגלל שאנחנו חושבים שהפיצול הזה הוא פיצול טוב, הוא פיצול נכון.

אורי מקלב: זאת דרך נכונה שהוועדה נוקטת בה, וגם לא בפעם הראשונה.

אורי מקלב: מצד אחד, היא רוצה שהחוק הזה יקבל תוקף ולא יפוג, ומצד שני, היא רוצה לדון בסעיפים שבאמת יש מה לדון בהם, כפי שאתה גם הרחבת.

אורי מקלב: אני שמח שאתה אמור לדון בסעיפים רבים, כמו בחוק החדש שהתקבל פה, כמו שר האוצר ועוד שרים, לא חייבים לדון בזה.

אורי מקלב: אפילו הדבר הזה צריך לבוא שוב לדיון, לאור מה שאנחנו שומעים פה, על שיקולים מאוד רחבים ושינויים משמעותיים בהתייחסות להתפרצות נוספת.

אורי מקלב: היא מחייבת, בעיניי, דיון של קבינט הקורונה, שלא נעשה מספיק, לצערי.

אורי מקלב: יש תפיסה אחרת בממשלה הזאת, אבל זה לא העניין כאן.

אורי מקלב: בכל אופן, מרגע שהגשת רוויזיה, מצאתי לנכון להיות בעניין הזה.

אורי מקלב: הצעתי דרך מנהל הוועדה שאם אתה תמשוך, גם אני אמשוך.

אורי מקלב: ככל שאתה לא מושך, אני מבקש להצביע על הרוויזיה.

גלעד קריב: אני לא משכתי את הרוויזיה, מכיוון שעד הנחת החוק במליאה, עוד אפשר לדרוש רוויזיה.

גלעד קריב: גם לשיטת הייעוץ המשפטי כרגע, ההנחה תיעשה רק אחרי הפיצול, צריך לסגור את האירוע.

גלעד קריב: צריך לדעת שהאירוע מאחורינו, ויש לנו עוד שבוע עד פקיעת החוק.

אורי מקלב: זה לא נקרא הנחה תלויה בפיצול?

גלעד קריב: ההנחה בכל מקרה תלויה בפיצול.

גלעד קריב: מי בעד קבלת הרוויזיה?

גלעד קריב: מי נגד?

גלעד קריב: הרוויזיה לא התקבלה.

אורי מקלב: אתה ביקשת ואתה נגד?

גלעד קריב: כן.

אורי מקלב: אז אתה צריך למשוך.

גלעד קריב: אצלנו בזרם מותר לשנות את העמדה.

גלעד קריב: שוקלים, חושבים.

אורי מקלב: אם אפשר לגייר אנשים ב-24 שעות - - -

גלעד קריב: אי-אפשר.

גלעד קריב: אני לא מכיר.

גלעד קריב: היחיד שאני יודע שגייר ב-24 שעות, זה הרב גורן.

גלעד קריב: אצלנו בזרם אני לא מכיר גיורים.

גלעד קריב: אני מזמין את חבר הכנסת מקלב לבוא איתי לסיור בבית הדין לגיור של התנועה הרפורמית בישראל.

גלעד קריב: אני בטוח שהוא ירצה, מכיוון שאתה עוסק הרבה בענייני היהדות הרפורמית.

גלעד קריב: אני, למשל, מוכן לבוא לבקר בבית הדין שאתה מקבל לגיור, כדי ללמוד.

אורי מקלב: אתה מבקר אותם בוועדה שלך, אתה מבקר אותם.

גלעד קריב: אני מוכן שתבוא לבקר, ואז תוכל לדייק את הביקורת באמת לגופה של ביקורת עניינית.

גלעד קריב: גיורים ב-24 שעות אנחנו לא - - -

יואב קיש: אני מכיר את חבר הכנסת מקלב שנים רבות, תמיד הביקורת שלו עניינית.

גלעד קריב: אז אולי הדוגמה שהוא הביא לא עניינית.

אורי מקלב: נראה לי שאברהם אבינו לא הספיק את מה שאתה רוצה להספיק בשעות, לגייר.

גלעד קריב: בענייני הגיורים?

גלעד קריב: אם כבר הזכרת את אברהם אבינו עליו השלום, צריך להזכיר את המדרש היפה על הפסוק בלך לך, שאומר: ואת הנפש אשר עשו בחרן.

גלעד קריב: אומר המדרש: מה זה הנפש שעשו בחרן?

גלעד קריב: זה גרי הצדק, שאברהם ושרה גיירו.

גלעד קריב: יש פה אתגר – מי ישב בבית הדין לגיור של אברהם ושרה?

גלעד קריב: הרי היו רק שני יהודים בעולם.

גלעד קריב: מכאן אתה למד שנשים יכולות לשבת כדיייניות, לפחות בענייני הגיור.

גלעד קריב: ושנית, אפשר לגייר רק בבית דין של שניים.

גלעד קריב: ואם אתה אומר ששרה לא ישבה כדיינית מחמת היותה אישה, ניתן לגייר בבית דין של אחד.

גלעד קריב: אתה למד ממעשה אבות סימן לבנים, שאפשר לגייר גם באחד, ונשים יכולות לשבת כדייניות בבית דין לגיור.

גלעד קריב: והאמת והשלום אהבו.

אורי מקלב: זה בדיוק הלימוד הרפורמי.

גלעד קריב: זה מדרש מפורש, לא?

גלעד קריב: ואת הנפש עשר עשו בחרן – הגרים של אברהם ושרה.

אלון טל: אדוני היושב-ראש, בדרך כלל אני מסכים איתך, אבל אני אמור לנהל דיון.

אלון טל: אני מחזק את ידיך בכל הדברים.

אורי מקלב: במכירת יוסף הקדוש ברוך הוא הצטרף לבית הדין - - -

גלעד קריב: אתה אומר שהקדוש ברוך הוא ישב עם אברהם אבינו?

גלעד קריב: זה עדיין בית דין של שניים.

גלעד קריב: אם הקדוש ברוך הוא ישב בבית הדין – טוב.

אורי מקלב: הלימוד שלך, זה בדיוק הלימוד הרפורמי.

גלעד קריב: נכון, בסדר גמור.

גלעד קריב: אחרי שעסקנו בהלכות גיור, וגם הזמנתי את הרב מקלב לסיור בבית הדין שלנו לגיור, נמשיך.

אורי מקלב: ואני אמרתי לך שאתה לא צריך לבקר, כי אתה - - -

גלעד קריב: בסדר גמור.

גלעד קריב: אבל אני מוכן שתזמינו אותי לבקר אצלכם, הרב מקלב.

אורי מקלב: אני יכול לבקר אותם גם בלי להיות שם.

גלעד קריב: בסדר גמור.

גבי לסקי: אני יכולה להיכנס בתור גברת?

אורי מקלב: את יודעת כמה עורכות דין מופיעות בפני בתי הדין?

אורי מקלב: מה השאלה בכלל?

אורי מקלב: לא הופעת אף פעם בבית דין?

גלעד קריב: היא לא שאלה אם היא יכולה להופיע בבית הדין.

גלעד קריב: נזכיר שבבית הדין השרעי מכהנת דיינית.

אורי מקלב: יש בתי דין אחרים שאת לא יכולה שם.

גלעד קריב: בסדר גמור, גם בזה צריך לטפל.

יואב קיש: מה קשור בית הדין השרעי?

יואב קיש: אתה טוען שבית הדין היהודי צריך להיות כמו בית הדין השרעי?

גלעד קריב: לא.

גלעד קריב: אני טוען שיש דוגמאות לבתי דין דתיים, שבהם נשים מכהנות.

גבי לסקי: דיינית לא יכולה להיות?

גלעד קריב: כרגע לא.

גבי לסקי: לא כדאי לי לחזור בשאלה כדי להיות דיינית?

גלעד קריב: חבר הכנסת מקלב, עוד מעט יחשבו שהתבלבלנו בין הוועדה שלנו לוועדה של יוליה.

גלעד קריב: מכובדיי, אנחנו עוברים להנמקת ההסתייגויות שהוגשו על ידי סיעות הליכוד, ש"ס, יהדות התורה והציונות הדתית להצעת חוק בתי המשפט (תיקון מס' 100) (סמכות בלעדית לדון בתיקי פשיעה כלכלית).

גלעד קריב: יש לנו ארבע הסתייגויות.

גלעד קריב: חבר הכנסת קיש, תרצה לנמק אחת-אחת, או שתיקח זמן על כולן?

יואב קיש: יש שתיים עם נימוק אחד, ויש שתיים נפרדות.

יואב קיש: אתחיל בנימוק 1 ו-2.

יואב קיש: הליכוד, ש"ס, יהדות התורה והציונות הדתית מצטרפים לכל ארבע ההסתייגויות.

יואב קיש: הסתייגות מס' 1 ומס' 2, אני אנמק אותן ביחד, למרות שהן צריכות להיות שתי הסתייגויות נפרדות, גם אם בסוף יהיה שינוי מבני.

יואב קיש: אני אסביר למה הן צריכות להיות נפרדות.

יואב קיש: הן עוסקות בדבר אחד.

יואב קיש: הרי למעשה, מעבירים את כל התיקים הכלכליים לבית משפט מחלקה כלכלית תל אביב ולמחלקה כלכלית חיפה.

גלעד קריב: לא את כל התיקים, אלא את התיקים שהוגדרו כמורכבים.

גור בליי: שייקבעו בצו.

יואב קיש: יש רצון לפתוח מחלקה כלכלית בבאר שבע ומחלקה כלכלית בירושלים.

יואב קיש: אבל מה?

יואב קיש: הרצון הזה, חלקו מוסדר וחלקו לא מוסדר.

יואב קיש: אולי יש כאלה שלא רוצים באמת.

יואב קיש: ההסתייגות באה לומר שאנחנו רוצים לקבע בחקיקה, שהסמכות להעברת התיקים האלה, שלוקחים ממחוזי באר שבע ומחוזי ירושלים לטובת המחלקות הכלכליות, תהיה בתוקף לשנה.

יואב קיש: בשנה זו יוקמו המחלקות הכלכליות גם בבאר שבע וגם בירושלים.

יואב קיש: תיאורטית, אפשר להגיש הסתייגות אחת לבאר שבע והסתייגות אחת לירושלים, וזה מה שחשבנו לעשות.

יואב קיש: בסוף עשו כאן מבנה קצת שונה, שהוא בעצם הסתייגות שמדברת על השינוי עצמו, ואיך החוק צריך לשנות את הניסוח.

יואב קיש: אני אומר שוב, שאני אתן לגור להחליט איך הוא מפצל את זה ואיך הוא בונה את זה, אבל המסר המרכזי של ההסתייגויות האלה הוא להכתיב מהלך של פתיחת מחלקה כלכלית במחוזי באר שבע ומחוזי ירושלים.

גלעד קריב: תודה על ההנמקה.

גלעד קריב: אנחנו ניגשים להצבעה, ואנחנו נצביע על שתי ההסתייגויות בנפרד.

גלעד קריב: מי בעד אישור הסתייגות מס' 1?

גלעד קריב: הסתייגות מס' 1 לא אושרה.

גלעד קריב: ההסתייגות נדחתה.

גלעד קריב: נעבור להצבעה על הסתייגות מס' 2.

גלעד קריב: הסתייגות מס' 2 לא אושרה.

גלעד קריב: ההסתייגות נדחתה.

גלעד קריב: הנמקת הסתייגות מס' 3, בבקשה.

יואב קיש: הסתייגות מס' 3 מדברת על סעיף 1 להצעת החוק בפסקה 2.

יואב קיש: מדובר על כך שצריך הסכמת שר המשפטים, נשיא בית המשפט העליון ואישור ועדת החוקה של הכנסת.

יואב קיש: אני לא רוצה להטעות את חבריי, ולכן אני אבדוק היכן זה כתוב.

יואב קיש: כתוב ב-ד: שר המשפטים רשאי לקבוע בצו, בהסכמת נשיא בית המשפט העליון ובאישור ועדת החוקה, חוק ומשפט עניינים כלכליים שידונו בהתאם להוראות סעיף קטן זה.

יואב קיש: אנחנו חושבים שאת ההחלטה בעניין, במקרה הספציפי הזה לא נכון לערב את נשיאת בית המשפט העליון.

יואב קיש: לכן אנחנו מבקשים להסיר את זה, ולהשאיר את הסמכות כולה בידי שר המשפטים וועדת החוקה.

גלעד קריב: תודה.

גלעד קריב: מי בעד אישור ההסתייגות?

גלעד קריב: מי נגד?

גלעד קריב: הסתייגות מס' 3 לא אושרה.

גלעד קריב: ההסתייגות נדחתה.

גלעד קריב: הסתייגות מס' 4, הנמקה.

גלעד קריב: בבקשה, אדוני.

יואב קיש: הסתייגות מס' 4 מדברת על המצב המורכב שאנחנו נמצאים בו עם ארגוני פשיעה משמעותיים, שיש להם תיק כבד של למעלה מ-50 מיליון שקלים.

יואב קיש: אפשר לקיים דיון האם רוצים להגדיל את ה-50 מיליון ל-100 מיליון או להקטין ל-25 מיליון.

יואב קיש: זה בהתאם לשיקול דעת החברים, אבל הרעיון של 50 מיליון, הוא שזה היקף פשיעה כלכלית משמעותי.

יואב קיש: אני אקריא את ההסתייגות: שר המשפטים רשאי להעביר תיק כלכלי – אולי הייתי מוסיף את המילה משמעותי – מבית משפט מחוזי אחד לאחר, במקרה של פשיעה כלכלית – להוסיף את המילה משמעותית – שעולה על 50 מיליון שקלים חדשים, ובמידה וקיים חשש ללחצים פסולים על בית המשפט בעל הסמכות לפי חוק זה.

גלעד קריב: תודה.

גלעד קריב: מי בעד אישור ההסתייגות?

גלעד קריב: הסתייגות מס' 4 לא אושרה.

גלעד קריב: ההסתייגות נדחתה.

גלעד קריב: אנחנו עוברים להצבעה על הצעת החוק.

יואב קיש: אתה רוצה רוויזיות על ההסתייגויות?

גלעד קריב: אם אתה רוצה להגיש, זאת זכותך.

גלעד קריב: אני לא רוצה, אני לא מגיש.

יואב קיש: אני מוכן לא להגיש, אבל לפחות תיתנו לי להגיש על הפיצול.

גלעד קריב: זאת לא רוויזיה.

גלעד קריב: אתה ניגש ליועצת המשפטית, ונפעל על פי קביעתה.

יואב קיש: אני לא אגיש רוויזיה.

גלעד קריב: בסדר גמור.

גלעד קריב: חן-חן, תודה רבה.

גלעד קריב: אני מודה לך.

גלעד קריב: אם כך, אני מעמיד להצבעה אחרי שהוסרו ההסתייגויות, את אישור הצעת חוק בתי המשפט (תיקון מס' 100) (סמכות בלעדית לדון בתיקי פשיעה כלכלית), התשפ"ב–2021, בנוסח שהוקרא בוועדה, לרבות הוראת המעבר שהוקראה.

גור בליי: ובכפוף לתיקוני נוסח שאנחנו עושים עם הנסחית.

גלעד קריב: ובכפוף לתיקוני הנוסח.

גלעד קריב: מי בעד אישור הצעת החוק?

גלעד קריב: הצעת חוק בתי המשפט (תיקון מס' 100) (סמכות בלעדית לדון בתיקי פשיעה כלכלית), התשפ"ב–2021, אושרה.

גלעד קריב: הצעת החוק אושרה בקריאה שנייה ושלישית.

גלעד קריב: אנחנו נקבע רוויזיה על ההצבעה הזאת בשעה 14:00.

יואב קיש: בהצלחה ברוויזיה.

אוסאמה סעדי: אני מבקש רשות דיבור.

גלעד קריב: רשמנו את הבקשה לרשות דיבור, של חבר הכנסת סעדי.

גלעד קריב: נדון ברוויזיה בשעה 14:00.

גלעד קריב: תודה רבה, הסתיים הדיון.

גלעד קריב: שלום לכולם, צוהריים טובים, שלום לחברת הכנסת גבי לסקי, חבר הכנסת בני בגין, חברת הכנסת ענבר בזק.

גלעד קריב: שלום לכל המוזמנים והמוזמנות לדיון בנושא: חוק שיפוט בתי הדין הרבניים.

גלעד קריב: לפני שניגש למיצוי הדיון בחוק החשוב הזה, אנחנו מצביעים על הרוויזיה שהוגשה ביחס לאישור הצעת חוק בתי המשפט (תיקון מס' 100) (סמכות בלעדית לדון בתיקי פשיעה כלכלית), התשפ"ב–2021, מ/1450.

גלעד קריב: מי בעד קבלת הרוויזיה?

גלעד קריב: הרוויזיה לא אושרה.

גלעד קריב: הרוויזיה נדחתה.

גלעד קריב: הצעת החוק תונח על שולחן המליאה, תודה לכל המסייעים.

גלעד קריב: הישיבה נעולה.